Nadat sy in 2007 aangekla is vir die moord op haar dwelmverslaafde seun, Abie, het Ellen Pakkies se opspraakwekkende verhaal die aandag van mense reg oor die wêreld getrek.
Die rolprent, wat in die innerlike psige delf van ’n familie wat deur dwelms vernietig word in een van die gevaarlikste plaaslike gemeenskappe, is baie goed ontvang by die fees.
“Wanneer jy die rolprent kyk, besef jy dat Ellen nie ŉ bose of kwaadwillige mens is nie. Jy begin verstaan hoekom sy gedoen het wat sy het,” skryf die webwerf Film and Television Business, wat die rolprent met vyf sterre bekroon het.
The Stranger se Sean Nelson meen dat die fliek insae gee oor die ekonomiese omstandighede wat veroorsaak het dat Pakkies se seun verslaaf geraak het aan tik asook die ongelykhede wat in die strafregproses bestaan. “Dit is nie ŉ maklike fliek om te kyk of na die tyd te vergeet nie.”
Die draaiboek is deur Amy Jephta geskep met die hulp van die regte Ellen Pakkies se insette. Laasgenoemde het ook baie gehelp om die tonele in die fliek, wat in haar huis geskiet is, so outentiek as moontlik te herskep.
Buiten vir die indrukwekkende span agter die rolprent, spog dit ook met ŉ sterbelaaide rolverdeling en lof stroom in vir dié groep akteurs wat hulle so skitterend van hulle taak kwyt.